**Vážený kamarát veteránista,**

**zraz historických vozidiel na Vígľaši sa stal aj počas tejto ,,zvláštnej doby“ neoddeliteľnou súčasťou akcií, ktoré sa konajú v historických priestoroch nášho zámku. Toto výnimočné podujatie sa aj tento rok bude konať pod záštitou primátora Banskej Bystrice. Dovoľte nám, aby sme Vás čo najsrdečnejšie pozvali v dňoch 11.–13. augusta (srpna) 2023 k nám do Vígľaša na:**

**9. The Grand Retro Show Vígľaš**

**Budeme veľmi potešení, keď sa so svojím historickým vozidlom zúčastníte stretnutia a prispejete tým k neopakovateľnej atmosfére tohto podujatia. Radi nadviažeme na minulé ročníky a tradíciu, ktorú sa nám podarilo vytvoriť, a ku ktorej môžete prispieť aj Vy svojím „retro“ oblečením.**

**Vzhľadom na obmedzenú kapacitu priestorov sme stanovili maximálny počet na 53 posádok a prednostne pozývame veterány do roku výroby 1945. Čo najúctivejšie Vás prosíme, aby ste túto našu podmienku rešpektovali.**

**Súčasťou programu bude okrem výstavy historických vozidiel aj dopoludňajšia spanilá jazda malebnými cestami II.triedy do Banskej Bystrice v dĺžke cca 90 km a tradičná súťaž Councours d´elegance o Pohár majiteľov zámku Vígľaš.**

**Na popoludnie sme pre Vás na nádvorí zámku pripravili bohatý kultúrny a hudobný program. Všetkým posádkam historických vozidiel poskytneme celodennú stravu a zľavy na ubytovanie a služby v Hoteli The Grand Vígľaš. V prípade, že máte záujem nám niekoho odporučiť, kontaktujte nás na nižšie uvedený email. Veľmi radi Vášmu odporúčaniu vyhovieme.**

**K pozvánke prikladáme záväznú prihlášku, nakoľko počet posádok je limitovaný a účasť je viazaná na naše osobné pozvanie. Po naplnení počtu 53 posádok zoznam účastníkov uzavrieme. Záväznú prihlášku Vás prosíme zaslať na emailovú adresu :**

**oldtimerviglas@gmail.com**

**S úctivým pozdravom**

**Daniel Rekitar s manželkou Reginou  
majitelia Vígľašského zámku**